Rýchlik (vlak)

Rýchlik je kategória vlakov osobnej prepravy u viacerých európskych železničných spoločností. Na Slovensku, v Poľsku a vo väčšej miere aj v Česku sú rýchliky hlavnou súčasťou dopravy. Rýchliky sa vypravujú na stredné až dlhé vzdialenosti a sú vedené prevažne klasickými súpravami s rušňom. Rýchliky sú zložené z vozňov 1. a 2. triedy alebo zmiešaných vozňov, jedálenských vozňov, vozňov na prepravu bicyklov alebo ležadlových a lôžkových vozňov. 

Od GVD 2015/2016 a GVD 2016/2017 ZSSK „prekategorizovala“ viacero rýchlikov do kategórie Regionálny Rýchlik z dôvodu možnosti využívania vozňov zakúpených z eurofondov, ide najmä o vlaky idúce počas špičky alebo o posilové rýchliky.

Od GVD 2020/2021 majú všetky spoje premávajúce na jednej linke rovnaký názov.

Rýchliky na Slovensku

Linky 
Na Slovensku v súčasnosti (grafikon vlakovej dopravy 2020/2021) premávajú rýchliky na nasledujúcich linkách:

 Bratislava – Žilina – Košice
 Denne premávajúce vlaky R 600-613 pod názvom Tatran premávajúce v intervale dve hodiny, v úseku Bratislava - Žilina v pracovné dni spolu s regionálnymi rýchlikmi Považan v súhrnnom intervale jedna hodina.
Jeden pár nočných vlakov R 614/615 Tatran Zemplín pokračujúci z Košíc do Humenného

 Bratislava – Zvolen – Banská Bystrica
 Denné vlaky R 830-847 Urpín (nie všetky čísla vlakov sú obsadené) premávajú spolu s vlakmi Gemeran na úseku Bratislava - Zvolen, resp. spolu s vlakmi Fatra na úseku Zvolen - Banská Bystrica v súhrnnom intervale dve hodiny.

 Bratislava – Zvolen – Lučenec – Košice
 Denne premávajúce rýchliky R 810-816 Gemeran premávajú spolu s rýchlikmi Urpín na úseku Bratislava - Zvolen v súhrnnom intervale dve hodiny, na úseku Zvolen - Košice v intervale približne štyri hodiny.
Ranný rýchlik R 931 Gemeran na trase Zvolen - Košice.
R 800/801 Poľana – pár nočných spojov na trase Bratislava – Zvolen – Košice – Prešov.
 Zvolen - Banská Bystrica – Žilina – Čadca – Ostrava  
 Rýchliky R 340-347 Fatra v trase Ostrava-Svinov - Žilina - Banská Bystrica (- Zvolen) - do Zvolena pokračujú len vtedy, ak súčasne nejde v úseku Banská Bystrica - Zvolen rýchlik Urpín. V úseku Žilina - Ostrava premávajú v intervale štyri hodiny, v úseku Žilina - Banská Bystrica spoločne s ostatnými rýchlikmi Fatra v súhrnnom intervale dve hodiny.
Rýchliky R 941-956 Fatra (nie všetky čísla vlakov sú obsadené) v trase (Žilina -) Vrútky - Banská Bystrica (- Zvolen) - do Zvolena pokračujú len vtedy, ak súčasne nejde v úseku Banská Bystrica - Zvolen rýchlik Urpín.

Komfort cestovania 
Prevažná väčšina spojov má radené vozne:
 1. aj 2. triedy (povinná rezervácia miesta v 1. triede)
 veľkopriestorové aj oddielové (kupé)
 klimatizované
 s elektrickou zásuvkou na 230V
 s Wi-Fi pripojením – vozne 1. triedy (Ampeer, Apeer, Aeer) a vozne 2. triedy (Bmpeer, Bdghmeer, Bdteer, Bmeer, Bmz, Beer, Bpeer)
 s uzavretým (vákuovým) systémom WC
 s bezpečnostným blokovaním dverí počas jazdy
 so zdvíhacou plošinou pre imobilných cestujúcich
 s priestorom pre bicykle (povinná rezervácia miesta pre bicykel)

Externé odkazy 
 Stránka dopravcu ZSSK

Kategórie osobných vlakov